The Cochrane Library värskes numbris tutvustatavast  uurimistööst selgub, et enne ja pärast sporditegemist tehtavad venitusharjutused ei vähenda märkimisväärselt pool päeva kuni kolm päeva hiljem kogetavat lihasvalu.  Uuringut juhtinud Sydney ülikooli vanemteadur Robert Herbert märkis, et trennitegemisega kaasnevat venitamist peetakse laialdaselt väga oluliseks, kuigi selle positiivsete mõjude kohta on väga vähe teaduslikult pädevaid andmeid.  Antud juhul vaadeldi venitusharjutuste mõju alles mõni aeg pärast sportimist tekkivale lihasvalule (Delayed Onset Muscle Soreness - DOMS), mitte aga koheselt pärast füüsilist aktiivsust kogetavale lihaskurnatusele.  Ekspertide sõnul ei ole lihasvalu seotud venitusharjutuste tegemise või  tegematajätmisega, vaid ennekõike liiga suure füüsilise aktiivsuse intensiivsusega sportimise liiga varajases järgus või siis ebasobivate tingimustega, mis sunnivad lihaseid vigastuste vältimiseks ebanormaalselt funktsioneerima.  Uurijad analüüsisid 10 varem läbi viidud venitusharjutuste sooritamise ja lihasvalu tekke seose alast uurimistööd, millest 9 olid korraldatud spordimeditsiinikeskuste kontrollitud tingimustes ning ühe raames vaadeldi trennijärgse venitamise mõjusid elukutseliste jalgpallurite  lihastele.  Koondanalüüs näitas, et trennieelne venitusharjutuste sooritamine vähendab päev pärast sportimist ilmnevat lihasvalu 0,5 punkti võrra spetsiaalselt antud uuringuks koostatud 100-punktilises mõõdustikus ning trennijärgne venitamine 1,0 punkti võrra ehk siis teisisõnu öeldes on mõju praktiliselt olematu.  Samalaadne väheldane mõju on lihaste venitamisel analüüsi kohaselt ka 0,5 päeva ja 3 päeva pärast sportimist kogetavale lihasvalule.  Teadlased toonitavad, et ei vaadelnud  venitusharjutuste sooritamise mõju vigastuste tekke tõenäosusele või siis sooritusvõimele ning neid asjaolusid tuleks kindlasti tulevikus eraldi uurida.  Mitmete asjatundjate kinnitusel ei tohiks siiski sportimisega kaasas käivaid venitusharjutusi nüüd tegemata jätta ja eriti tähtis on end venitada enne trennitegemist, sest see aitab vähendada vigastusohtu.  Trennijärgse venituse positiivne mõju ei ole aga sama selge, ent see näib siiski teatud määral aitavat lihastel taastuda, tõstes kudedesse jõudva vere hulka ning aidates seeläbi lihastest minema transportida sinna sportimise käigus kuhjunud jääkaineid.